Maar dis nie al nie, baie van die oumas en oupas het oor die radio na Liewe Heksie se stories geluister toe hulle nog klein was.
Laat iemand vir jou die storie lees sodat jy kan uitvind wat sy met die tou gedoen het en wat ’n meuliekopter met ’n skroewedraaier is. O goue blaar, my storie is klaar.
Die kleurryke avontuur begin met ’n poskaart wat teen Olifant se plooipote vaswaai: Die apies nooi al die diere na Hotel Aai-Aai in Kokosneutbaai vir ’n heerlike uitstappie.
Die datum en tyd is “sodra julle aankom” en die drag is “deftig, doodgewoon, nes jy wil”. Man en muis vertrek op die dieretrein, want vir so ’n uitnodiging sê ’n mens nie nee nie.
Die kinders kan hulle verkyk aan al die verskillende diere en ouers sal hul storie moet ken om ’n paar minder bekendes te identifiseer.
Tot op ’n dag toe ’n papiervliegtuigie by die venster invlieg. Dit was per ongeluk, want Elise maak net soms haar vensters ’n klein bietjie oop.
Sy gooi die vliegtuigie in die vuur sodat haar huisie netjies kan bly. Maar die volgende dag kom klop ’n seuntjie aan haar deur.
Hy is op soek na sy vliegtuigie. Toe wil hy eers ’n draai loop en oral waar hy in haar huisie stap, spoel die kleur in die illustrasies in.
Dit is ’n snaakse storie van ’n boetie wat vir lief moet neem met die koms van ’n babasussie. Baas baba word na ’n laer posvlak verskuif toe die baba haar tot die HUB (hoof uitvoerende beampte) bevorder.
Later gee hy moed op en loop sit in die hoek. Gelukkig het dit ’n gelukkige einde, want die HUB is nie so selfsugtig soos sy aanvanklik gelyk het nie.